钦定古今图书集成/方舆汇编/职方典/第1288卷 > 《靖州阅武碑记》陈束
## 钦定古今图书集成/方舆汇编/职方典/第1288卷 > 《靖州阅武碑记》陈束

靖。故夜郎殊陬，既庶既富，并于中州。承平以来，视为
夷鄙，命吏不乏，法号《鲜暨》。卒惰而骄，时时煽起。昨年
偏帅恣睢，至击其州守，时重函容，罔置唇口。或曰：“治
之专事矜恤，养疽不剸，遂成傲顽。”嘉靖十六年丁酉，
天子登用旧德，起大中丞顾公于留都，俾镇全楚。是
夏至鄂，秋发岳阳、长沙间，省从劳躬，遍历荒野，环大
湖以行。越明年仲春十四日戊午，始由武冈入靖。至
则喟然曰：“美哉提疆，惟我遐遗，有民匪民实遐。”明日
庚申，释菜孔子庙。序诸生两阶，考德陈谊，咨文献之
遗馀，镜声猷之所起巳，乃谒宋了翁祠宇，低回四顾，
欷吁叹息焉。是日也，进青衿之士登于乡校者二十
有几人。明日辛酉，檄诸边将士，乃大“阅武于西郊。”先
是阴曀累日，霎然阳开，螭虎之士奋鹰扬之气倍营
列阵，张鱼鸟合变化，缟甲元旗，朗辉川甸。为之角戏
陈射博极庶能万旅怫㥜。争先赴命，然后援桴明誓，
比厥胜负，赏罚以时，士百其竞。既罢黄发，耆老凡若
而人，携杖扶幼，俨然进曰：“惟靖逖于中土，三事大夫
苗猺我民，目不睹中丞旗鼓之节，于今六十有八年。
惟公幸哀怜我，顾我复我。”公曰：“嗟嗟！乃疾乃苦，惟余
之辜。余敢自爱，以顺吾民。”乃采群议纳之，且告之曰：
“惟食欲备，其勤储偫而多”委积，毋阙于粮，俾呼庚癸。
谓佥事陈：“往事漫漫，尔言勿庸，酿兹怼凶。余今尔从，
元罪既死，殛其遗魁，与之更始。惟兹守令，黩于货贿，
为吾民困。解去圭组，勿留于境。去害就利，惟尔之计。”
谓参将章，“汝令于躬，下乃视效。毋歉于己，而贷厥部。
我闻戍卒，无居无处，僦庐寄食，渎乱男女。速发公钱，
为民生计”，百堵俾安，即于兹地。谓守备桂。往者主裨
两将，同居一城，令号不行，惟靖险害，乃在五开。整旅
练兵，未云可懈。千人以往，尔官尔饩，乃留于行。谓通
道令童，向以官吏贪残之故，州无留员，汝即摄视州
事，以待来者。事如律令，毋惮于掾，而蹈前辙。于是章
程肆颁，德威两懋。除旧布新，民乃闿泽。愎戾斯顺，各
谨于职，回面向心。遐迩变革。日在庚午，公遂启行。部
吏将士，咨嗟太息：“惟公远来，匪彝图之；惟公遄往，匪
彝留之。”乃共立石，铭勒鸿休，垂示来兹。陈束为之辞，
辞曰：“奕叶元化，溢于蛮荆。五溪底定，渠阳载宁。民之
无良，吏执其咎。若纲不纲，棼乱时有。于铄中丞，明德
作人。夙夜于迈，绥我靖民，下车”礼师，夙烝髦士。既敷
文谟，亦训武事。甲徒三千，旗旐有奭。自公令之，飙起
电激。公谓有众，无然惛怓。我执其慝，释尔么么。公谓
有众，无然饥寒。我命郡国，给粟授廛。乃遣将军，乃守
边圉。于时糇粮，于时庐旅。靖人有情，公之定之。靖人
有争，公之听之。剪彼丛棘，登之皋堂。虣乱不作，民以
恺康。示礼导仁，作靖《摹式》。不剟者德，风流无射。